फाइनल में पूर्व वर्ल्ड रैपिड चैंपियन अब्दुसतारोव को हराया
India Chess Players Dommaraju Gukesh Records;  भारत के युवा ग्रैंडमास्टर डी गुकेश ने फाइनल में पूर्व वर्ल्ड रैपिड चैंपियन उज्बेकिस्तान के नादिरबेक अब्दुसतारोव को हराकर वर्ल्ड शतरंज आर्मेगेडोन एशिया एवं ओसियाना प्रतियोगिता का खिताब जीत लिया
भारत के युवा ग्रैंडमास्टर डी गुकेश ने फाइनल में पूर्व वर्ल्ड रैपिड चैंपियन उज्बेकिस्तान के नादिरबेक अब्दुसतारोव को हराकर वर्ल्ड शतरंज आर्मेगेडोन एशिया एवं ओसियाना इवेंट का खिताब जीत लिया।
इस जीत के बाद गुकेश और अब्दुसतारोव दोनों को सितंबर में होने वाले आर्मेगेडोन ग्रैंड फिनाले में जगह मिली।
सोलह साल के गुकेश ने रविवार देर रात खेले गए उतार-चढ़ाव भरे मुकाबले में जीत दर्ज की। पहली बाजी में चूकने के बाद गुकेश को दूसरी बाजी में हार मिली। इसके बाद उन्होंने अतिरिक्त मौके का इस्तेमाल करते हुए अब्दुसतारोव के खिलाफ मुकाबले को दोबारा शुरू कराया। नए मुकाबले की पहली बाजी ड्रॉ रही, लेकिन भारतीय ग्रैंडमास्टर गुकेश अगली बाजी में अब्दुसतारोव को हरा कर चैंपियन बने।
कई दिग्गजों ने लिया था हिस्सा
इस टूर्नामेंट में गुकेश और अब्दुसतारोव के अलावा पूर्व वर्ल्ड क्लासिकल चैंपियन व्लादिमीर क्रैमनिक, डेनिल डुबोव, चीन के यांगयी यू, भारत के विदित गुजराती, कार्तिकेयन मुरली और ईरान के परम माघसोदलो जैसे खिलाड़ी हिस्सा ले रहे थे।
पूर्व वर्ल्ड चैंपियन विश्वनाथन आनंद ने किया ट्वीट
पूर्व वर्ल्ड चैंपियन विश्वनाथन आनंद ने युवा ग्रैंडमास्टर गुकेश की उपलब्धि की सराहना की है। आनंद ने ट्वीट किया, डी गुकेश को बधाई। शानदार उपलब्धि। गर्व है कि गुकेश ने हमें एक बार फिर गौरवांवित किया। गुकेश ने जीत के बाद ट्वीट किया, वर्ल्ड शतरंज आर्मेगेडोन एशिया एवं ओसियाना इवेंट जीतने की खुशी है।
पिछले साल गुकेश ने रचा था इतिहास 
इससे पहले, पिछले साल गुकेश ने एमचेस ऑनलाइन रैपिड शतरंज टूर्नामेंट के नौवें दौर में दुनिया के नंबर एक खिलाड़ी मैग्नस कार्लसन को हरा कर इतिहास रच दिया था। वह विश्व चैंपियन को हराने वाले सबसे युवा खिलाड़ी बने थे।